বীর বাহাদুর ফাউন্ডেশনের প্রথম প্রতিষ্ঠাবার্ষিকী উদযাপন - Chttimes.com বীর বাহাদুর ফাউন্ডেশনের প্রথম প্রতিষ্ঠাবার্ষিকী উদযাপন - Chttimes.com
লুৎফুর রহমান (উজ্জ্বল) প্রকাশের সময় :২০ জুলাই, ২০১৯ ৬:১৯ : অপরাহ্ণ
আলোকিত বান্দরবান গড়ার প্রত্যয়ে গঠন করা বীর বাহাদুর ফাউন্ডেশন এর প্রথম প্রতিষ্ঠা বার্ষিকী উদযাপিত হয়েছে।গতকাল ১৯ জুলাই রোজ শুক্রবার সন্ধ্যা সাতটায় বান্দরবান এর সাংসদ,পার্বত্য চট্টগ্রাম বিষয়ক মন্ত্রণালয় এর মাননীয় মন্ত্রী বীর বাহাদুর উশৈসিং এম,পি’র বাসভবনের কনফারেন্স হলে উক্ত প্রতিষ্ঠা বার্ষিকী উদযাপিত হয়।প্রথম প্রতিষ্ঠা বার্ষিকী উদযাপন অনুষ্ঠানে প্রধান অতিথি হিসেবে উপস্থিত ছিলেন পার্বত্য চট্টগ্রাম বিষয়ক মন্ত্রণালয়ের মন্ত্রী বীর বাহাদুর উশৈসিং এম,পি।এসময় প্রধান অতিথি হিসেবে উপস্থিত হয়ে প্রথম প্রতিষ্ঠা বার্ষিকী উপলক্ষে পার্বত্য মন্ত্রী বীর বাহাদুর উশৈসিং এম,পি ফাউন্ডেশন এর প্রতিষ্ঠাতা সভাপতি খলিলুর রহমান সোহাগ ও সাধারণ সম্পাদক নাজমুল হোসেন বাবলু এবং বান্দরবান জেলা আওয়ামীলীগ এর শীর্ষ নেতৃবৃন্দদের নিয়ে কেক কাটেন।প্রতিষ্ঠা বার্ষিকী উদযাপন অনুষ্ঠানে বিশেষ অতিথি হিসেবে উপস্থিত ছিলেন,বান্দরবান জেলা আওয়ামীলীগ সাধারণ সম্পাদক ও পৌর মেয়র মোঃইসলাম বেবী,জেলা আওয়ামীলীগ উপদেষ্টা ও আঞ্চলিক পরিষদ সদস্য কাজল কান্তি দাশ,জেলা আওয়ামীলীগ সহসভাপতি ও সদর উপজেলা চেয়ারম্যান এ.কে.এম. জাহাঙ্গীর,জেলা আওয়ামীলীগ এর সিনিয়র যুগ্ম সাধারণ সম্পাদক ও জেলা পরিষদ সদস্য লক্ষীপদ দাশ,জেলা আওয়ামীলীগ সাংগঠনিক সম্পাদক ও জেলা পরিষদ সদস্য মোজাম্মেল হক বাহাদুর। অনুষ্ঠানের প্রধান অতিথি বীর বাহাদুর উশৈসিং এম,পি ফাউন্ডেশন এর সাফল্য কামনা করে বলেন,আমি কথায় নয় কাজে বিশ্বাসী।আমার দৃঢ় বিশ্বাস আলোকিত বান্দরবান গড়ার প্রত্যয় নিয়ে গঠিত এই ফাউন্ডেশন শুধু বান্দরবান পার্বত্য জেলার ছাত্রছাত্রীদের কল্যাণে সীমাবদ্ধ হয়ে থাকবেনা।এই ফাউন্ডেশন একদিন সমগ্র তিন পার্বত্য জেলার সাধারণ মেধাবী ছাত্রছাত্রীদের কল্যাণে গুরুত্বপূর্ণ ভূমিকায় অবতীর্ণ হবে।ফাউন্ডেশন এর সাথে সংশ্লিষ্ট সকল নেতৃবৃন্দ কে আমি আমার তরফ থেকে ধন্যবাদ জানাচ্ছি এমন একটি সুন্দর উদ্যোগ গ্রহণ করার জন্য।এসময় তিনি আরও বলেন,শিক্ষাই হলো জাতির মেরুদন্ড।তিন পার্বত্য অঞ্চলে শান্তি-সম্প্রীতি-উন্নয়ন এর যে স্বপ্ন আমি দেখি বীর বাহাদুর ফাউন্ডেশন এই স্বপ্নের আরও একটি গুরুত্বপূর্ণ অংশ হিসেবে সময়ের বিবর্তনে আবির্ভূত হউক।ফাউন্ডেশনের কার্যক্রম আরও বিস্তৃত হউক এবং সাধারণ ছাত্রছাত্রীদের কল্যাণে সবসময় ভুমিকা রাখুক এই প্রত্যাশা থাকবে সবসময়।এসময় বীর বাহাদুর ফাউন্ডেশন সংশ্লিষ্ট নেতৃবৃন্দরা ফাউন্ডেশন কতৃক ২০১৮ সালে গৃহীত কার্যক্রম এবং চলতি বছরে বাস্তবায়নের জন্য হাতে নেয়া উদ্যোগ গুলো সম্পর্কে পার্বত্য মন্ত্রী বীর বাহাদুর উশৈসিং এম,পি কে অবহিত করেন।এবিষয়ে বীর বাহাদুর ফাউন্ডেশন এর সভাপতি খলিলুর রহমান সোহাগ জানান,প্রাকৃতিক দুর্যোগ-প্রবল বর্ষনে সৃষ্ট বন্যার কারনে আমরা ফাউন্ডেশন এর প্রথম প্রতিষ্ঠা বার্ষিকী উপলক্ষে জমকালো কোনও আয়োজন রাখিনি।ফাউন্ডেশন এর মূল লক্ষ্য এবং উদ্দেশ্য পরিপূর্ণ করতে পারাটাই আমাদের সবচেয়ে বড় স্বার্থকতা।এসময় তিনি ফাউন্ডেশন কে গত এক বছরের ন্যায় আরও বেশী কার্যকর করার জন্য সকলের পরামর্শ ও সহযোগিতা কামনা করেন। এদিকে ফাউন্ডেশন এর সাধারণ সম্পাদক নাজমুল হোসেন বাবলু গত একবছর ফাউন্ডেশন কতৃক কার্যক্রম তুলে ধরে জানান,২০১৮ শিক্ষাবর্ষে বীর বাহাদুর ফাউন্ডেশন এর পক্ষ থেকে বান্দরবান সরকারী কলেজ ও মহিলা কলেজ এর ৩৫০ জন ও থানচি কলেজের ৫০ জন শিক্ষার্থী কে বিনামূল্যে উচ্চমাধ্যমিক এর বই বিতরণ করা হয়েছে।এছাড়াও বান্দরবান জেলার ১০০০ শিক্ষার্থী কে শিক্ষা সামগ্রী বিতরণের পাশাপাশি বান্দরবান সরকারী কলেজের একাদশ শ্রেণীর ৫০ জন,দ্বাদশ শ্রেণীর ২০ জন,বান্দরবান সরকারী মহিলা কলেজের একাদশ শ্রেণীর ৩০ জন,বান্দরবান কালেক্টরেট স্কুল এন্ড কলেজের ১০ জন,থানচি কলেজের ২০ জন সহ সর্বমোট ১৩০ জন শিক্ষার্থী কে ভর্তির জন্য ফাউন্ডেশন এর তরফ থেকে আর্থিক সাহায্য প্রদান করা হয়।পাশাপাশি বীর বাহাদুর ফাউন্ডেশন এর পক্ষ থেকে থানচি কলেজ,রুমা কলেজ ও রোয়াংছড়ি উচ্চবিদ্যালয় এর শিক্ষার্থীদের মাঝে ক্রীড়া সামগ্রী বিতরণ করা হয়েছে বলে সিএইচটি টাইমস ডটকম কে জানিয়েছেন ফাউন্ডেশন সাধারণ সম্পাদক নাজমুল হোসেন বাবলু। অনুষ্ঠানে ফাউন্ডেশন সভাপতি ও সাধারণ সম্পাদক প্রধান অতিথিকে ফুলেল শুভেচ্ছা জানান এবং উপস্থিত সকল অতিথির হাতে জাতির পিতা বঙ্গবন্ধু শেখ মুজিবুর রহমান এর উপর রচিত বঙ্গবন্ধুর অসমাপ্ত আত্মজীবনী বইটি উপহার হিসেবে তুলে দেন।এসময় অন্যান্যের মধ্যে আরও উপস্থিত ছিলেন বান্দরবান পৌর আওয়ামীলীগ সভাপতি অমল কান্তি দাশ,পৌর আওয়ামীলীগ সাধারণ সম্পাদক শামসুল ইসলাম,সাবেক যুবলীগ নেতা প্রকাশ বড়ুয়া,সাবেক ছাত্রনেতা রাজু বড়ুয়া,সাবেক ছাত্রনেতা মোঃমহিউদ্দীন,জেলা ছাত্রলীগের যুগ্ম সাধারণ সম্পাদক এম.এ.এইচ.শাকের,রোটারিয়ান আনিসুর রহমান সুজ্বন প্রমুখ।